Metrorail-treine staan stil weens vandalisme | Netwerk24
Deur Warda Meyer 20 Augustus 2019 13:54
Sowat 27 van Metrorail se treine is weens vandalisme buite diens.
Weens dié skade wat sedert Sondag op die Kaapse Vlakte aan die treinspoornetwerk aangerig is, kan pendelaars vertragings van langer as twee uur verwag.
“Kabeldiewe het Sondag probeer om kritieke infrastruktuur, ’n 5 m lange kabel, by Soutrivier te steel. Dit het ’n kragstuwing veroorsaak wat die beheerkamer en komponente daarin beskadig het. Die kragtoevoer is ook onderbreek,” het Riana Scott, Metrorail-woordvoerder, Dinsdag gesê.
Volgens Scott het vandale Maandagoggend weer toegeslaan en kabels tussen Kentemade en Ysterplaat, asook tussen Hazendal en Langa gevandaliseer en gesteel.
“Daarom kon verskeie sinjale nie werk nie en is talle spoorlyne beïnvloed,” sê sy.
Metrorail sê amper al die spoorlyne in Kaapstad word geraak, veral die Simonstad- en Kaapse Vlakte-lyne.
Scott sê gevolglik moet hul diens ingekort word. Volgens haar moes hulle buitengewone maatreëls instel sodat hulle steeds ’n diens aan pendelaars kan lewer. Dit sluit in stop-ry-handseine, bykomende snelheidsperke, verskeie roete-afwykings, platformveranderings en die kansellasie van treine om beskikbaarheid op die betrokke lyne te skep.
“Dié alternatiewe bedryfsmetodes is veilig, maar verleng onvermydelik die duur van ritte met minstens 40 tot 120 minute afhangende van die maatreëls wat toegepas word.”
Volgens Metrorail werk sy tegnici onverpoos om soveel as moontlik van die skade te herstel. Dit kan na verwagting 48 uur duur voordat treindienste ten volle herstel is.
Meer oor: Metrorail | Kaapstad | Vandalisme